CELEX: 32010L0059
Language: sk
Date: 2010-08-26 00:00:00
Title: Smernica Komisie 2010/59/EÚ z  26. augusta 2010 , ktorou sa mení a dopĺňa smernica Európskeho parlamentu a Rady 2009/32/ES o aproximácii právnych predpisov členských štátov o extrakčných rozpúšťadlách používaných pri výrobe potravín a zložiek potravín  Text s významom pre EHP

27.8.2010   
            
            
               SK
            
            
               Úradný vestník Európskej únie
            
            
               L 225/10
            
         SMERNICA KOMISIE 2010/59/EÚ
   z 26. augusta 2010,
   ktorou sa mení a dopĺňa smernica Európskeho parlamentu a Rady 2009/32/ES o aproximácii právnych predpisov členských štátov o extrakčných rozpúšťadlách používaných pri výrobe potravín a zložiek potravín
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/32/ES z 23. apríla 2009 o aproximácii právnych predpisov členských štátov o extrakčných rozpúšťadlách používaných pri výrobe potravín a zložiek potravín (1), a najmä na jej článok 4,
   keďže:
   
               (1)
            
            
               Smernica 2009/32/ES sa vzťahuje na extrakčné rozpúšťadlá používané alebo určené na použitie pri výrobe potravín alebo zložiek potravín. Táto smernica sa nevzťahuje na extrakčné rozpúšťadlá používané pri výrobe prídavných látok v potravinách, vitamínov a ostatných výživových doplnkových látok, pokiaľ takéto prídavné látky v potravinách, vitamíny alebo výživové doplnkové látky nie sú uvedené v jej prílohe I. Európsky úrad pre bezpečnosť potravín (ďalej len „úrad“) vyhodnotil bezpečnosť dimetyléteru ako extrakčného rozpúšťadla na odstránenie tuku zo surovín obsahujúcich živočíšne proteíny a svoje stanovisko uverejnil 29. januára 2009 (2). Úrad dospel k záveru, že bezpečnosť nie je ohrozená, pokiaľ maximálny limit rezíduí dimetyléteru v extrahovaných živočíšnych proteínoch je 9 μg/kg. Z tohto dôvodu by sa malo povoliť používanie dimetyléteru ako extrakčného rozpúšťadla na odstránenie tuku zo surovín obsahujúcich živočíšne proteíny s podmienkou, že maximálny limit rezíduí dimetyléteru v odtučnených proteínových produktoch bude 9 μg/kg.
            
         
               (2)
            
            
               V časti III prílohy I k smernici 2009/32/ES nie sú stanovené osobitné limity rezíduí pre metanol a propán-2-ol (kyselina 3-(indol-3-yl) propánová) v potravinách, pokiaľ ide o prípravu aromatických látok. Členské štáty a Komisia upozornili na skutočnosť, že všeobecný limit rezíduí 10 mg/kg pre metanol a propán-2-ol tak, ako je stanovený v časti II prílohy I k smernici 2009/32/ES, je príliš prísny, najmä ak sa uplatňuje priamo na aromatické látky.
            
         
               (3)
            
            
               Z tohto dôvodu by sa mali stanoviť osobitné limity pre metanol a propán-2-ol v potravinách, pokiaľ ide o ich použitie pri príprave aromatických látok z prírodných aromatických materiálov. Aby mohli byť považované za bezpečné, mali by byť tieto limity nižšie ako limit 10 mg/kg, ktorý Vedecký výbor pre potraviny (3) posúdil ako bezpečný.
            
         
               (4)
            
            
               Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TÚTO SMERNICU:
   Článok 1
   Príloha I k smernici 2009/32/ES sa mení a dopĺňa v súlade s prílohou k tejto smernici.
   Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 15. septembra 2011. Komisii bezodkladne oznámia znenie týchto ustanovení.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 26. augusta 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 141, 6.6.2009, s. 3.
   
      (2)  Vedecké stanovisko pracovnej skupiny pre materiály prichádzajúce do styku s potravinami, enzýmy, aromatické látky a technologické pomocné látky (CEF) vypracované na žiadosť Európskej komisie, ktoré sa týka bezpečnosti používania dimetyléteru ako extrakčného rozpúšťadla. EFSA Journal (2009) 983, 1 – 13.
   
      (3)  Vedecký výbor pre potraviny. Druhé stanovisko týkajúce sa extrakčných rozpúšťadiel uverejnené 21. júna 1991. Správy Vedeckého výboru pre potraviny o potravinárstve a technológiách (29. séria), s. 1 – 11.
   
      PRÍLOHA
      Príloha I k smernici 2009/32/ES sa mení a dopĺňa takto:
      
                  1.
               
               
                  V časti II sa pridá tento riadok:
                  
                              „Dimetyléter
                           
                           
                              Príprava odtučnených výrobkov obsahujúcich živočíšne proteíny
                           
                           
                              0,009 mg/kg v odtučnenom proteínovom výrobku“
                           
                        
            
                  2.
               
               
                  V časti III sa pridajú tieto riadky:
                  
                              „Metanol
                           
                           
                              1,5 mg/kg
                           
                        
                              Propán-2-ol
                           
                           
                              1 mg/kg“